## Pravilnik o izmjenama i dopunama Pravilnika o sudjelovanju Vlade Republike Hrvatske u Fondovima za gospodarsku suradnju

### NN 138/2012 (14.12.2012.), Pravilnik o izmjenama i dopunama Pravilnika o sudjelovanju Vlade Republike Hrvatske u Fondovima za gospodarsku suradnju

138 14.12.2012 Pravilnik o izmjenama i dopunama Pravilnika o sudjelovanju Vlade Republike Hrvatske u Fondovima za gospodarsku suradnju

MINISTARSTVO PODUZETNIŠTVA I OBRTA

2935

Na temelju točke III. Odluke o dopunama Odluke o sudjelovanju u fondovima za gospodarsku suradnju (»Narodne novine«, broj 137/2012), ministar nadležan za poduzetništvo donosi

PRAVILNIK

O IZMJENAMA I DOPUNAMA PRAVILNIKA O SUDJELOVANJU VLADE REPUBLIKE HRVATSKE U FONDOVIMA ZA GOSPODARSKU SURADNJU

Članak 1.

U Pravilniku o sudjelovanju Vlade Republike Hrvatske u Fondovima za gospodarsku suradnju (»Narodne novine«, broj 42/2012) članak 1. mijenja se i glasi:

»Ovim Pravilnikom, Ministarstvo poduzetništva i obrta na temelju ovlaštenja iz točke VI. Odluke o izmjenama Odluke o namjeri sudjelovanja u osnivanju Fondova za gospodarsku suradnju donesene na sjednici Vlade Republike Hrvatske održanoj 23. veljače 2012. godine (»Narodne novine«, broj 25/2012) te točke III. Odluke o dopunama Odluke o sudjelovanju u Fondovima za gospodarsku suradnju donesene na sjednici Vlade Republike Hrvatske održanoj 6. prosinca 2012. godine (»Narodne novine«, broj 137/2012) (dalje u tekstu: Odluke), propisuje uvjete sudjelovanja Vlade Republike Hrvatske u Fondovima za gospodarsku suradnju, veličinu fonda, trajanje fondova, naknadu za upravljanje i naknadu koja ovisi o prinosu fonda, raspodjelu dobiti, djelokrug odlučivanja Povjereničkog odbora, način donošenja odluka Povjereničkog odbora, način i rokove poziva za uplatu sukladno preuzetoj obvezi Ulagatelja, te način prodaje udjela Vlade Republike Hrvatske kao i druga pitanja od značenja za provedbu Odluka.«

Članak 2.

U članku 4. dodaje se stavak 5. koji glasi:

»Najveći iznos pojedinačne maksimalne obveze ulaganja jednog Ulagatelja (izuzevši Republiku Hrvatsku) može iznositi 75% – (minus) 1 udjel veličine Fonda za gospodarsku suradnju.«.

Članak 3.

U članku 5. stavak 3. mijenja se i glasi:

»Jedno Društvo za upravljanje može upravljati s više Fondova za gospodarsku suradnju.«.

Dodaje se stavak 4. koji glasi:

»Pripajati i spajati se mogu samo Fondovi za gospodarsku suradnju između sebe.«

Članak 4.

Iza članka 6. dodaje se članak 6. a koji glasi:

»Članak 6. a

Ukoliko se iz nekog razloga otkaže ugovor o upravljanju Fondom za gospodarsku suradnju Društvu za upravljanje sukladno odredbama Statuta i Prospekta Fonda za gospodarsku suradnju, ministar nadležan za poduzetništvo može objaviti javni poziv za odabir drugog Društva za upravljanje.

Ulagatelji će odluku o odabiru drugog Društva za upravljanje donijeti većinom od najmanje 50% + 1 glas.

Javni poziv će biti upućen svim Društvima za upravljanje koji imaju dozvolu, Hrvatske agencije za nadzor financijskih usluga, za upravljanje otvorenim investicijskim fondovima rizičnog kapitala s privatnom ponudom.

Javni poziv će se objaviti u »Narodnim novinama«, na mrežnim stranicama Ministarstva poduzetništva i obrta, te u najmanje dvjema dnevnim novinama u Republici Hrvatskoj.

Objava javnog poziva, trajanje, uvjeti i ostale informacije utvrdit će se posebnom odlukom ministra nadležnog za poduzetništvo.«.

Članak 5.

U članku 7. iza stavka 1. dodaju se stavci 2. i 3. koji glase:

»Fond za gospodarsku suradnju nema ograničenja godišnjeg iznosa ulaganja (20% po godini poslovanja Fonda za gospodarsku suradnju), nego može ulagati do iskorištenja ukupno raspoloživih sredstava pojedinog Fonda za gospodarsku suradnju, uz suglasnost svih Ulagatelja.

Društvo za upravljanje može zajedno s Fondom za gospodarsku suradnju ulagati 1% vrijednosti pojedinog budućeg projekta.«.

Članak 6.

Članak 9. mijenja se i glasi:

»Društvo za upravljanje naplaćuje godišnju naknadu za upravljanje Fondom za gospodarsku suradnju u prvoj godini poslovanja Fonda za gospodarsku suradnju u visini od 2% ukupne veličine Fonda za gospodarsku suradnju.

Društvo za upravljanje naplaćuje za cijelu drugu godinu poslovanja godišnju naknadu za upravljanje u iznosu od 1,6% na ukupna, do tada investirana sredstva, ali taj iznos ne može iznositi manje od 1% veličine Fonda za gospodarsku suradnju za Fondove za gospodarsku suradnju veličine do 400 milijuna kuna te 0,75% za Fondove za gospodarsku suradnju veličine preko 400 milijuna kuna.

U trećoj, četvrtoj i petoj godini poslovanja Društvo za upravljanje naplaćuje godišnju naknadu za upravljanje u iznosu od 1,6% na ukupna, do tada investirana sredstva. Predujmovi naknade će se isplatiti unaprijed na način da će se na početku svakog polugodišnjeg razdoblja poslovanja Fonda za gospodarsku suradnju obračunati 0,8% (polugodišnji iznos godišnje naknade od 1,6%) vrijednosti do tada investiranih sredstava. Na kraju godine poslovanja će se izvršiti konačni obračun naknade s godišnjom stopom od 1,6% na vrijednost investiranih sredstava, te će se isplatiti iznos koji predstavlja razliku između konačno obračunate godišnje naknade i isplaćenih polugodišnjih predujmova naknade.

Nakon isteka pet godina od osnivanja pa do kraja trajanja Fonda za gospodarsku suradnju, godišnja naknada za upravljanje obračunava se primjenom postotne stope u visini od 1,6% s obzirom na ukupnu vrijednost ulaganja Fonda za gospodarsku suradnju umanjenu za iznose ulaganja kojima se do trenutka obračuna naknade za upravljanje disponiralo.

Pored naknade za upravljanje, Društvo za upravljanje također ima pravo na dio naknade vezane uz prinos Fonda za gospodarsku suradnju u iznosu od 20% prinosa Fonda za gospodarsku suradnju, koja se isplaćuje nakon što se Ulagateljima isplati prinos u iznosu koji odgovara internoj stopi povrata na uložena sredstva u visini od 7% godišnje.

Za ulaganje u Fondove za gospodarsku suradnju ne plaća se ulazna i izlazna naknada.«

Članak 7.

U članku 10. stavcima 1. i 2. brojka »8« mijenja se brojkom »7«.

Dodaje se stavak 6. koji glasi:

»U slučaju otkazivanja od strane Ulagatelja, Društvo za upravljanje isključivo ima pravo, osim naknade za upravljanje za obavljeni posao upravljanja Fondom za gospodarsku suradnju, i na naknadu vezano za prinos na do tada realizirane projekte (koji nisu bili razlogom otkazivanja Društvu za upravljanje), sukladno odredbama Prospekta i Statuta Društva za upravljanje koje reguliraju raspodjelu dobiti, a razmjerno visini investicije i vremenu kojim je upravljalo svakim pojedinim projektom. Odluku o projektima za koje će se isplatiti naknada za upravljanje vezano za prinos donijet će Povjerenički odbor u roku 30 dana od dana otkazivanja Društvu za upravljanje.«.

Članak 8.

U članku 11. stavak 3. mijenja se i glasi:

»Odluke Povjereničkog odbora donose se većinom od 3/4 danih glasova Ulagatelja sukladno stavku 2. ovog članka, osim u slučaju donošenja sljedećih odluka koje se donose većinom od 50% + 1 glas:

– odluka o otkazu upravljanja Fondom za gospodarsku suradnju Društvu za upravljanje,

– odluka o izboru novog Društva za upravljanje Fondom za gospodarsku suradnju,

– odluka o likvidaciji Fonda za gospodarsku suradnju.«.

Dodaje se stavak 5. koji glasi:

»Sjednice Povjereničkog odbora Fonda za gospodarsku suradnju saziva predsjednik Povjereničkog odbora Fonda za gospodarsku suradnju ili drugi član Povjereničkog odbora po ovlaštenju predsjednika Povjereničkog odbora. Sazivanje sjednice Povjereničkog odbora može predsjedniku Povjereničkog odbora, osim Društva za upravljanje, predložiti i Ulagatelj koji ima najmanje 25% udjela u Fondu za gospodarsku suradnju. Također, u slučaju da predsjednik Povjereničkog odbora iz bilo kojeg razloga u roku od 3 radna dana ne sazove sjednicu Povjereničkog odbora, tu sjednicu ima pravo sazvati Ulagatelj koji je predložio njeno sazivanje predsjedniku Povjereničkog odbora, a koji ima najmanje 25% udjela u Fondu za gospodarsku suradnju.«.

Članak 9.

U članku 12. stavak 2. mijenja se i glasi:

»Temeljem točke V. Odluke o izmjenama Odluke o namjeri sudjelovanja u osnivanju Fondova za gospodarsku suradnju (»Narodne novine«, broj 25/2012) te točke II. Odluke o dopunama Odluke o sudjelovanju u Fondovima za gospodarsku suradnju (»Narodne novine«, broj 137/2012) Ministar nadležan za poduzetništvo ovlašten je izdati nalog Kvalificiranom ulagatelju koji ulaže u svoje ime, a za račun Republike Hrvatske, da na sjednicama Povjereničkih odbora svakog pojedinog Fonda za gospodarsku suradnju predloži izmjene Statuta i Prospekta Fonda i donošenje pojedinačnih odluka o ulaganju, a koje se detaljno razrađuju ovim Pravilnikom i to:«.

U stavku 2. točka a. mijenja se i glasi:

»a. Društvo za upravljanje naplaćuje godišnju naknadu za upravljanje Fondom za gospodarsku suradnju u prvoj godini poslovanja Fonda za gospodarsku suradnju u visini od 2% ukupne Veličine Fonda za gospodarsku suradnju.

Društvo za upravljanje naplaćuje za cijelu drugu godinu poslovanja godišnju naknadu za upravljanje u iznosu od 1,6% na ukupna, do tada investirana sredstva, ali taj iznos ne može iznositi manje od 1% veličine Fonda za gospodarsku suradnju za Fondove za gospodarsku suradnju veličine do 400 milijuna kuna te 0,75% za Fondove za gospodarsku suradnju veličine preko 400 milijuna kuna.

U trećoj, četvrtoj i petoj godini poslovanja Društvo za upravljanje naplaćuje godišnju naknadu za upravljanje u iznosu od 1,6% na ukupna, do tada investirana sredstva. Predujmovi naknade će se isplatiti unaprijed na način da će se na početku svakog polugodišnjeg razdoblja poslovanja Fonda za gospodarsku suradnju obračunati 0,8% (polugodišnji iznos godišnje naknade od 1,6%) vrijednosti do tada investiranih sredstava. Na kraju godine poslovanja će se izvršiti konačni obračun naknade sa godišnjom stopom od 1,6% na vrijednost investiranih sredstava, te će se isplatiti iznos koji predstavlja razliku između konačno obračunate godišnje naknade i isplaćenih polugodišnjih predujmova naknade.

Nakon isteka pet godina od osnivanja pa do kraja trajanja Fonda za gospodarsku suradnju, godišnja naknada za upravljanje obračunava se primjenom postotne stope u visini od 1,6% s obzirom na ukupnu vrijednost ulaganja Fonda za gospodarsku suradnju umanjenu za iznose ulaganja kojima se do trenutka obračuna naknade za upravljanje disponiralo.

Pored naknade za upravljanje, Društvo za upravljanje također ima pravo na dio naknade vezane uz prinos Fonda za gospodarsku suradnju u iznosu od 20% prinosa Fonda za gospodarsku suradnju, koja se isplaćuje nakon što se Ulagateljima isplati prinos u iznosu koji odgovara internoj stopi povrata na uložena sredstva u visini od 7% godišnje.«.

U stavku 2. točka f. mijenja se i glasi:

»f. otkaz upravljanja Fondom za gospodarsku suradnju, na način da će u slučaju da Društvo za upravljanje u roku od jedne i pol godine od početka rada nije u redovnom postupku predalo zahtjev za ishodovanje pozitivnog mišljenja na konačnu odluku o ulaganju, a koja je i odobrena od strane Povjereničkog odbora, ministar nadležan za poduzetništvo će izdati nalog Kvalificiranom ulagatelju da na sjednici Povjereničkog odbora predloži otkazivanje upravljanja Društvu za upravljanje.«.

U stavku 2. iza točke g. dodaju se točke h., i., j., k., l., m. i n. koje glase:

»h. Interna stopa povrata na uložena sredstva smanjuje se s 8% na 7% godišnje, a Društvo za upravljanje ima pravo na dio naknade vezane uz prinos Fonda za gospodarsku suradnju u iznosu od 20% prinosa Fonda za gospodarsku suradnju, koja se isplaćuje nakon što se Ulagateljima isplati prinos u iznosu koji odgovara internoj stopi povrata na uložena sredstva u visini od 7% godišnje.

i. Ukoliko Društvo za upravljanje upravlja s više od jednim Fondom za gospodarsku suradnju, naknada za upravljanje obračunat će mu se na način da se iznosi ulaganja svih Fondova za gospodarsku suradnju kojima upravlja zbrajaju i obračunavaju kao da se radi o jednom Fondu za gospodarsku suradnju.

j. Fond za gospodarsku suradnju nema ograničenja godišnjeg ulaganja (20% po godini poslovanja Fonda za gospodarsku suradnju), nego može ulagati do iskorištenja ukupno raspoloživih sredstava pojedinog Fonda za gospodarsku suradnju, uz suglasnost svih Ulagatelja.

k. Najveći iznos pojedinačne maksimalne obveze ulaganja jednog Ulagatelja (izuzevši Republiku Hrvatsku) može iznositi 75% -(minus) 1 udjel veličine Fonda za gospodarsku suradnju.

l. Društvo za upravljanje može zajedno s Fondom za gospodarsku suradnju ulagati 1% vrijednosti pojedinog budućeg projekta.

m. Odluku o likvidaciji Fonda za gospodarsku suradnju Povjerenički odbor donosi većinom od najmanje 50% + 1 glas.

n. U slučaju otkazivanja od strane Ulagatelja, Društvo za upravljanje isključivo ima pravo, osim naknade za upravljanje za obavljeni posao upravljanja Fondom za gospodarsku suradnju, i na naknadu za upravljanje vezano za prinos na do tada realizirane projekte (koji nisu bili razlogom otkazivanja Društvu za upravljanje), sukladno odredbama Prospekta i Statuta Društva za upravljanje koje reguliraju raspodjelu dobiti, a razmjerno visini investicije i vremenu kojim je upravljalo svakim pojedinim projektom. Odluku o projektima za koje će se isplatiti naknada za upravljanje vezano za prinos donijet će Povjerenički odbor u roku 30 dana od dana otkazivanja Društvu za upravljanje.«.

Članak 10.

U članku 13. stavak 1. i 2. brišu se te novi stavak 1. glasi:

»Godišnja obveza Kvalificiranog ulagatelja na uplatu uloga u pojedini Fond za gospodarsku suradnju može preći 1/5 ukupno preuzete obveze na uplatu u pojedini Fond za gospodarsku suradnju, to jest Fond za gospodarsku suradnju može ulagati do iskorištenja ukupno raspoloživih sredstava pojedinog Fonda za gospodarsku suradnju, uz suglasnost svih Ulagatelja.«.

Stavci »3., 4., 5., 6., 7. i 8.« postaju stavci »2., 3., 4., 5., 6. i 7.«.

Članak 11.

Ovaj Pravilnik stupa na snagu danom objave u »Narodnim novinama«.

Klasa: 011-01/12-01/36
Urbroj: 516-03-02/1-12-3
Zagreb, 13. prosinca 2012.

Ministar
Gordan Maras, v. r.

Pravilnik, NN 138/2012-2935